Viime marraskuussa Strasbourgin tuomioistuin vastasi myönteisesti suomalaissyntyisen äidin, Soile Lautsi-Albertinin valitukseen, joka koski Italian kouluissa olevia krusifikseja. Tuomion mukaan luokkien krusifiksit vahingoittavat vanhempien oikeuttaa kasvattaa lapsiaan omien vakaumustensa mukaisesti.

Italian mielestä ihmisoikeustuomioistuimen tekemä päätös ei kuitenkaan kunnioita jäsenmaiden uskonnollisia perinteitä eikä oikeutta päättää asioista paikallisesti. Siksi Italia valitti päätöksestä.

Krusifiksi-kiistaa käsitellään Euroopan ihmisoikeustuomioistuimen suuressa jaostossa 30. kesäkuuta. Kyseessä on ennakkotapaus.

Kymmenen EU-maata tukee Italiaa

Italia on pyytänyt muita maita tukemaan Euroopan ihmisoikeustuomioistuimeen tekemäänsä valitusta.

Tähän mennessä kymmenen Euroopan neuvoston jäsenmaata on ilmoittanut tukevansa Italiaa. Ne ovat kaikki katolisia tai ortodoksisia maita.

Myös Suomen ulkoministeri Alexander Stubb on saanut Italialta tukipyynnön. Italian ulkoministerin Franco Frattinin kirjeen ulkoministeriöön toi Italian suurlähettiläs Elisabetta Kelascian. Viestin toimittamistapa alleviivaa sen tärkeyttä. Suomi ei kuitenkaan aio ottaa asiaan kantaa kesken oikeudenkäynnin.

Ihmisoikeustuomioistuimeen voivat valittaa yksityishenkilöt, ryhmät tai kansalaisjärjestöt, mutta nyt Italian valtio puuttuu tuomioistuimen toimintaan.

Poliisit huolehtivat krusifikseista valittaneen Soile Lautsi-Albertinin turvallisuudesta

Koulujen krusifikseja koskevan jupakan takana on katolisen kirkon vaikutusvalta Italian politiikassa. Italian hallitus on läheisessä yhteistyössä katolisen kirkon ja Vatikaanin kanssa, vaikka periaatteessa Italian katolinen kirkko ei ole valtiokirkko.

Italiassa asuu runsaat neljä miljoonaa eri uskontoja edustavaa maahanmuuttajaa, mutta heidän lapsilleen Italian koulu ei usein anna vaihtoehtoja.

Koulujen krusifikseista valituksen tehnyt Soile Lautsi-Albertini elää Venetsian ympäristössä sijaitsevassa Veneton maakunnassa. Siellä katolisen kirkon näkemys on saanut tukea ulkomaalaisvihaa levittävältä hallituspuolueelta, Pohjoisen Liitolta.

Soile Lautsi-Albertinin ja Massimo Albertinin perhe on joutunut kokemaan niin jyrkkää vihamielisyyttä omassa kaupungissaan, Abano Termessä, että poliisit huolehtivat heidän turvallisuudestaan.

Oikeuden päätös krusifiksi-kiistasta tullee ensi vuodenvaihteessa. Mikäli päätös kieltää krusifiksit Italiassa, täytyy uskonnollisten symbolien käyttöä tarkastella uudelleen myös Suomessa.

Ihmisoikeustuomioistuimen suuren jaoston päätöksestä ei voi enää valittaa.

Lähteet: Radion kulttuuriuutiset/ Liisa Liimatainen, Rooma